**היבטים ברכישת מילים רב-משמעיות בגיל בית הספר היסודי**

אחד המדדים הנפוצים להערכת הידע המילוני בכיתות השונות של גיל בית הספר היסודי הוא מספר הערכים המילוניים החדשים הנלמדים משכבה לשכבה. המחקר הנוכחי הוקדש למדד פחות נפוץ והוא קצב הרכישה של ייצוגים מרובים במילים רב-משמעיות (למשל, כמה ייצוגים של המילה 'רשת' רכשו המשתתפים בכל שכבת גיל: 'רשת בד', 'רשת עסקים', 'אינטרנט' ועוד). רכישת מילים רב-משמעיות היא תהליך מתמשך, וכאן הוא נבחן בכמה היבטים. במחקר השתתפו 162 ילדים משכבות גיל שונות. ניתוח על של כלל הנתונים הצביע על פערים מובהקים בין קבוצת כיתות א'-ב' לקבוצת ג'-ד', ובין ג'-ד' לקבוצת ה'-ו', והעיד על התקדמות ברכישה. פילוח הנתונים באמצעות מבחני ANOVA ו- MANOVA הראה שבעלי רמת הישגים גבוהה לא הגדילו את רכישת הייצוגים באופן מובהק במהלך השנים. הם החלו את כיתה א' עם מטען סמנטי מרובה של ייצוגים, ולא נבדלו באופן מובהק מעמיתיהם בקבוצת ה'-ו', בשל נקודת הפתיחה הגבוהה. לעומת זאת, בקרב בעלי הישגים בינוניים ונמוכים היו פערים מובהקים בין השכבות, ואלו מעידים על הגדלת הרכישה במהלך השנים. בעלי ההישגים הנמוכים החלו את כיתה א' עם לקסיקון מנטלי חד ממדי וחסר עומק, דהיינו הם הכירו את המילים הרב-משמעיות דרך ייצוג אחד בדרך כלל. עם זאת, בקבוצת ה'-ו' כל רמות ההישגים הגיעו לשוויון בהיקף הרכישה, והפערים צומצמו. מרכיבים נוספים שנבחנו הם הקטגוריה הסמנטית של מילים רב-משמעיות: פוליסמיה (יש קשר בין הייצוגים המרובים) והומונימיה (אין קשר בין הייצוגים), וכן מידת השכיחות. נמצא שבמילים פוליסמיות נרכשו ייצוגים עד כיתה ד' ואילו במילים הומונימיות המשיכו להיות פערים מובהקים בהתקדמות עד קבוצת ה'-ו'. מבחינת השכיחות, רק במילים ששכיחותן פחותה נצפו פערים מובהקים בהתקדמות עד קבוצת ה'-ו'. הממצאים נידונים לאור תובנות עדכניות ממחקרי רישום חשמלי והדמיה מוחית אודות עיבוד מילים רב-משמעיות.